Diari Oficial de la Generalitat Valenciana


Sumari del DOGV 3398, del 22-12-1998 (1998/10025)

ORDRE de 23 de novembre de 1998, de la Conselleria de Medi Ambient, per la qual es convoquen dues beques de formació relatives al sector ambiental.
---------------------------------------------------------------------------------------------------------------------------------------------------

### Dades del document

Número de DOGV
:   3398

Data del DOGV
:   22-12-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/10378


Data del document
:   23-11-1998

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 23 de novembre de 1998, de la Conselleria de Medi Ambient, per la qual es convoquen dues beques de formació relatives al sector ambiental. [1998/M10444]
  
Els pressupostos de la Generalitat Valenciana per a 1999 preveuen la concessió de beques per a la realització d'estudis i la preparació de documentació relativa al sector ambiental de la Comunitat Valenciana.
  
Per això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià, ordene:
  
Article 1
  
La Conselleria de Medi Ambient convoca dues beques adreçades a llicenciats per a la formació en l'àrea d'educació ambiental, que es regiran pel que disposen aquesta ordre i el Decret 108/1992, de 6 de juliol, del Govern Valencià.
  
Article 2
  
Podran optar a l'obtenció d'aquestes beques els qui complisquen els següents requisits:
  
a) Nacionalitat d'un dels estats membres de la Unió Europea.
  
b) Titulat superior en alguna de les següents titulacions:
  
- Llicenciat en Ciències Econòmiques
  
- Llicenciat en Geografia i Història, especialitat Biblioteconomia i Documentació
  
c) Haver obtingut el títol de llicenciat amb posterioritat a l'any 1993.
  
d) No patir cap malaltia o discapacitat que impossibilite el compliment de les seues obligacions.
  
Article 3
  
El període de gaudi de les beques comprendrà des de l'adjudicació fins a l'acabament de l'any 1999.
  
Article 4
  
Les beques estaran dotades amb 165.000 pessetes mensuals cada una. L'import total de les dues beques, inclosa la cobertura sanitària, serà de 4.000.000 pessetes. El finançament d'aquestes serà a càrrec del capítol IV del programa 442.60, línia 405/000/99 dels pressupostos de la Generalitat Valenciana per a 1999.
  
L'import de les beques s'abonarà mensualment, després del certificat previ de la Direcció General d'Educació Ambiental de la Conselleria de Medi Ambient.
  
Article 5
  
La beca té per objecte la formació de llicenciats en la realització d'estudis i preparació de documentació relativa a l'educació ambiental.
  
Els becaris realitzaran els treballs que en aquest sentit els assigne la Direcció General d'Educació Ambiental, a fi d'aconseguir els objectius de pràctica professional i formació en l'àrea d'educació ambiental.
  
El temps de dedicació setmanal serà de 35 hores setmanals, i el treball es farà a València o al Centre d'Educació Ambiental de la Conselleria de Medi Ambient, siti al camí de les Alqueries, s/n (Sagunt). A més a més, el becari disposarà d'un màxim de 30 dies per a la dedicació a altres temes de formació, distribuïts en períodes d'un mínim de set dies.
  
Article 6
  
Les sol·licituds, emplenades segons el model de l'annex I, hauran d'anar adreçades al conseller de Medi Ambient. Es presentaran al Registre General d'aquesta Conselleria siti al carrer de l'Arquitecte Alfaro número 39, 46307 València, o tramitar-les de qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de 15 dies hàbils comptador des de l'endemà de la publicació d'aquesta ordre en el Diari Oficial de la Generalitat Valenciana.
  
Article 7
  
Juntament amb la sol·licitud s'haurà d'ajuntar el currículum del sol·licitant i tot tipus de mèrits professionals que hauran de ser acreditats mitjançant compulsa, en el moment de presentació de les sol·licituds.
  
El currículum es valorarà de conformitat amb el barem següent:
  
a) Expedient acadèmic: fins a 2 punts.
  
b) Experiència professional i beques de formació relacionades amb l'àrea de la beca: fins a 2 punts.
  
c) Idiomes: fins a 1 punt.
  
d) Coneixements de valencià: fins a 1 punt.
  
e) Altres mèrits: fins a 1 punt.
  
Article 8
  
El procés de selecció constarà de les següents fases:
  
1. La comissió a què fa referència l'article 9 d'aquesta disposició avaluarà els mèrits aportats per cada sol·licitant prenent en consideració únicament aquells que siguen acreditats documentalment.
  
2. Els candidats que obtinguen 4 punts o més en la fase anterior seran convocats per a la realització d'una entrevista sobre coneixements generals en la matèria especialitat de la beca a què opten, la data de realització de la qual es farà pública mitjançant un anunci al tauler de la Conselleria de Medi Ambient (carrer de l'Arquitecte Alfaro núm. 39, 46804 València), a la planta abaixa. L'entrevista es valorarà amb un màxim de 6 punts.
  
Sumats els punts obtinguts en la fase primera i segona, se seleccionaran els candidats per ordre de puntuació i s'exposarà la llista al tauler esmentat durant 10 dies per a fase d'al·legacions.
  
3. Una vegada resoltes les al·legacions presentades, la comissió avaluadora elaborarà la llista definitiva dels candidats seleccionats, que serà exposada al tauler d'anuncis de la Conselleria i elevarà la proposta de concessió de beques al conseller.
  
Article 9
  
Les beques es concediran per resolució del conseller de Medi Ambient, en el termini màxim de dos mesos comptadors des de la data de la publicació d'aquesta ordre, a proposta d'una comissió avaluadora formada per:
  
Presidenta: la directora general d'Educació Ambiental o persona en qui delegue
  
Secretari: un representant de la Secretaria General Administrativa
  
Vocals: tres tècnics designats per la directora general d'Educació Ambiental
  
Article 10
  
Seran obligacions dels becaris:
  
1. Acceptar i complir les normes establides en l'articulat d'aquesta convocatòria, com també les instruccions que, durant el període de vigència de la beca, reben de la Direcció General.
  
2. Començar el gaudi de la beca dins del termini que se'ls assenyale i desenvolupar la seua tasca sense que cap altre compromís impedisca o dificulte la consecució i el compliment dels compromisos adquirits.
  
3. Totes les activitats que calguen per al compliment dels objectius.
  
4. Les beques són incompatibles amb el gaudi de qualsevol altra beca, ajuda o activitat laboral regular, que comporte una remuneració econòmica fixa. La infracció d'aquesta regla deixarà sense efecte la beca.
  
5. La condició de becari no genera relació laboral ni cap administrativa amb la Generalitat Valenciana.
  
Article 11
  
Es constituirà una bossa de reserva amb els aspirants que no resulten adjudicataris de les beques, prioritzats per ordre de puntuació, per a cobrir les vacants per incidències, renúncies, abandons o incompliments puguen sorgir durant el període de gaudi.
  
Article 12
  
Amb la finalitat de donar cobertura sanitària a les persones adjudicatàries de les beques se'ls inclourà en una pòlissa col·lectiva que se subscriurà amb una entitat asseguradora.
  
Article 13
  
La directora general d'Educació Ambiental queda facultada per delegació, (Ordre 09.09.98, DOGV 3.332), per a resoldre les incidències que sorgisquen durant el període de gaudi de les beques, i podrà deixar-les sense efecte, després de l'audiència prèvia a la persona interessada en els supòsits següents:
  
a) Incompliment de les seues obligacions
  
b) No realitzar l'activitat que va motivar la concessió
  
c) Deixar de complir els requisits exigits per la convocatòria.
  
Disposició addicional
  
D'acord amb el que disposa l'Ordre de 26 de setembre de 1994, de la Conselleria d'Economia i Hisenda sobre tramitació anticipada d'expedient de despesa, la convocatòria de les beques estarà condicionada a l'existència en els pressupostos de 1999 de crèdit adequat i suficient per a aquest fi.
  
Així mateix, segons l'esmentada ordre, tots els actes dictats s'entendran condicionats al fet que, en dictar la resolució de concessió de les beques, subsistisquen les mateixes circumstàncies, de fet i de dret, existents en el moment en què van ser produïts aquells actes.
  
Disposició final
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.